A TANÁCS 1128/2009/EK RENDELETE
(2009. november 20.)
egyes, a közös agrárpolitika területét érintő elavult tanácsi jogi aktusok hatályon kívül helyezéséről
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 36. és 37. cikkére,
tekintettel a Bizottság javaslatára,
tekintettel az Európai Parlament véleményére (1),
mivel:
(1)
A közösségi jog átláthatóságának javítása alapvető eleme a jogalkotás minőségének javítását célzó stratégiának, amelynek végrehajtása folyamatban van a közösségi intézményekben. Ezzel összefüggésben a hatályos jogszabályok közül helyénvaló eltávolítani azokat a jogi aktusokat, amelyeknek már nincs tényleges joghatásuk.
(2)
Az irányítóbizottsági eljárás fenntartásáról szóló, 1969. december 18-i 2602/69/EGK tanácsi rendeletnek (2) már nincs joghatása, mivel tartalmát átvették későbbi jogszabályok.
(3)
A mezőgazdasági felmérések görögországi rendszerének szerkezetátalakításáról szóló, 1985. július 16-i 85/360/EGK tanácsi határozat (3) csak az 1986 és 1996 közötti időszakra vonatkozott, ezért már nincs joghatása.
(4)
A Németország újraegyesítésével összefüggésben a németországi mezőgazdasági statisztikai felmérésekre vonatkozó eltérésekről szóló, 1990. december 4-i 3570/90/EGK tanácsi rendelet (4) alkalmazása a német újraegyesítést követő átmeneti időszakot érintette, ezért már nincs joghatása.
(5)
A más tagállamokban történő monetáris mozgások miatti mezőgazdasági bevételkiesések enyhítésére szolgáló nemzeti támogatások nyújtásának lehetőségéről szóló, 1995. október 25-i 2611/95/EK tanácsi rendelet (5) olyan, három évre szóló támogatások nyújtásának lehetőségről rendelkezett, amelyeket 1996. június 30. előtt kellett bejelenteni, ezért már nincs joghatása.
(6)
A közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló 1782/2003/EK rendelettől a 2008. évi területpihentetés tekintetében való eltérésről szóló, 2007. szeptember 26-i 1107/2007/EK tanácsi rendelet (6) csak a 2008. évre vonatkozott, ezért már nincs joghatása.
(7)
A jogbiztonság és az egyértelműség érdekében az elavult rendeleteket és határozatot hatályon kívül kell helyezni,
ELFOGADTA EZT A RENDELETET:
1. cikk
(1) A 2602/69/EGK, a 3570/90/EGK, a 2611/95/EK és az 1107/2007/EK rendelet, valamint a 85/360/EGK határozat hatályát veszti.
(2) Az (1) bekezdésben említett rendeletek és határozat hatályon kívül helyezése nem érinti az e rendeletek és határozat alapján elfogadott közösségi jogi aktusok hatályának fennállását.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. november 20-án.